**Rane moje Zemlje**

Došla je korona, a s njom i smak svijeta, jer mi ljudi imamo um prvo za napuhati priču, a samo se rijetko sjetimo mudro ga iskoristiti. Što bi se dogodilo kad bi se naša Zemlja počela brinuti samo za svoju zaštìtu od "korone" koju joj svakodnevno nanosimo?

Sunce više nije sigurno u koje vrijeme treba biti na kojem dijelu Zemlje niti treba li usnuti dulje i prepustiti pozornicu prijatelju oblaku. Zemlja ima vrtoglavice i glavobolje, jer i njezin plavi plašt polako gubi svoju snagu. Ona umire, a nas nije briga. Uvjeravamo se da na Zemlji živi puno ljudi i da jedna naša bačena vrećica u šumi ne znači ništa. Kad bi drveće imalo dar ljudskog govora, sramili bismo se svoga razmišljanja. Ono nam daje pročišćen zrak koji više ne može biti čist, jer tehnologija svakodnevno napreduje. Čovjek kao da je izgubio pamet i ne shvaća prolaznost vremena, ne može se zaustaviti niti pohraniti za budućnost. Prestat će, jednog dana, tehnološki napredak i zastarjet će automobili te će se čovjek poželjeti vratiti u krilo svoje Zemlje, pod okrilje njezinoga plavoga plašta. Hoće li ga Zemlja moći primiti poput majke u naručje ili će previše biti ranjena? Imamo još vremena, jer priroda je stvorena za nas. Ne znamo koliko još vremena, zato trgnimo se iz zimskog sna i postanimo zahvalni na sunčevim zrakama, svježem zraku i kiši. Zemlja nas voli čak i kad ju ranjavamo, zato što nam je dana za majku, a mi se moramo potruditi svoj um iskoristiti za dobro sebe i drugih.

Kontejneri su tu, u boji, da našu Zemlju manje boli. Hodaj duže, kraće vozi i jednostavno joj pomozi. Liječi je i njeguj, jer dio si nje i ona bez tebe može, a ti bez nje?!?